Putin sammenligner seg med en fyrste. – Vesten har alltid forsøkt å knuse Russland.
GORODETS, RUSSLAND (Aftenposten): Putin hadde et budskap til Trump. Det vil Biden neppe like. Byen Gorodets er kjent for to ting: Et museum med gamle russiske samovarer, temaskiner. Og fordi fyrst Aleksandr Nevskij døde her i 1263. Rett før jul sammenlignet president Vladimir Putin seg med ham. Nevskij er én av Russlands største helter fordi han beseiret vestlige erobrere. Vesten har alltid forsøkt å knuse Russland, men sterke ledere som Nevskij har klart å stoppe det, mente Putin.  Nå gjør Russland det samme i Ukraina. Vesten tvang Russland til å invadere nabolandet. Russland måtte forsvare seg mot et angrep som ville komme, hevdet Putin. Men da amerikanske Tucker Carlson spurte Putin om dette, avviste Putin ham. Årsaken er at han har et budskap til Donald Trump, mener eksperter. Hva vil Putin? Putin ville snakke direkte til Trump og andre konservative politikere. Derfor forsøkte han å være mer forsonende, mener den svært anerkjente analytikeren Tatjana Stanovaja. Hun er kjent for å ha gode kilder i Kreml. Putins budskap er følgende: Hva mener han om Trump? Putin forsøker å snakke til Trump, men han ser ikke på ham som en mulig partner. Russerne mener at Trump er for ustabil og lite forutsigbar.  Likevel har Putin gode grunner til å støtte amerikaneren, ifølge Stanovaja.  Hvis Trump blir president vil han kunne splitte og svekke Vesten, kutte støtten til Ukraina og undergrave Nato, påpeker hun. Putin er ikke åpen for kompromisser. Før invasjonen i februar 2022 kom russerne med et ultimatum til USA. Slik er det nå også. – Det reduserer sjansen for at han blir tatt på alvor i Vesten. Hovedproblemet er at hverken Kyivs kapitulasjon eller Putins geopolitiske krav er realistiske, mener Stanovaja. Vil Putin egentlig forhandle?  Kreml ser en mulighet for at USA stopper støtten til Ukraina. Derfor snakker Putin om å forhandle. Målet er å lamme vestlige politikere, skriver forskeren Sam Greene på X. Putin har et tydelig mål med å trekke Vesten inn i en slik prosess. Det reduserer Vestens ønske om krig, og det bidrar til å senke tempoet i støtten til Ukraina. Hvis forhandlinger starter, vil vestlige politikere gjør alt de kan for at de skal lykkes. Da vil de være motvillige til å sende nye våpensystemer til Ukraina. «Problemet er dette: For Vesten er forhandlinger en måte å avslutte krigen. For Russland er de et middel for å vinne den», skriver den anerkjente forskeren. Hvordan ser Putin på Vesten? Har Putin droppet påstandene om at Vesten ville angripe Russland?  Nei. Putin ga opp troen på et samarbeid med Vesten i 2019, og han konkluderte med at uansett hvem som sitter i Det hvite hus, er USAs mål å ta rotta på Russland, mener Stanovaja. Da den russiske presidenten sendte inn store styrker i Ukraina 24. februar 2022, sa han at Ukraina ville bli brukt som et brohode for et vestlig angrep mot Russland. Det har han gjentatt utallige ganger. – De planla en invasjon i vårt historiske land, inkludert på Krym, sa Putin på seiersdagen i mai fjor. I nye historiebøker i den russiske skolen lærer elevene at Russland alltid har vært – og alltid vil være – i en krigstilstand med Vesten. Djengis Khan og svenskene I Gorodets står det en statue av Aleksandr Nevskij som ser utover elven Volga. Før jul sa Putin at Vesten har forsøkt å ødelegge det russiske folket og kulturen opp gjennom århundrene, men at sterke ledere har klart å stå imot. Nettopp derfor bøyde Nevskij kneet for Den gylne horde, det mongolske riket. På den måten kunne han slå svenskene ved Neva-elven i 1240 og tyske sverdryttere to år senere, mente Putin. Den gylne horde var en del av Mongolriket, som ble grunnlagt av Djengis Khan. De erobret og styrte over denne regionen i flere hundre år. Hva har Putin lært av Lenin? I Gorodets er det også en statue av Lenin. Putin har lært av den kommunistiske lederen som døde for 100 år siden, mener eksperter. Opp gjennom historien er Russland blitt invadert utallige ganger. Det gjelder blant annet polakkene, Napoleons Frankrike og Hitler-Tyskland. I mange tiår har det ikke vært noen slik trussel. Likevel har Putin skapt en historie om at Russland er omringet av fiender som prøver å ta rotta på landet. Kun en sterk leder kan stå imot. Det er Putin, mener Putin selv. I over 100 år har ulike russiske ledere brukt en slik myte om en ytre fiende for å samle folket. Den første som gjorde det, var Lenin, ifølge forskeren Dmitrij Nekrasov. På museet for samovarer er det lite som minner om krig. Museet ligger i en vakker, gammel trebygning. Noen av temaskinene er flere hundre år gamle. Jeg spør en dame som jobber der, om hva hun synes om den angivelige krigsfaren fra vest. – Åh, vi vanlige mennesker tenker ikke på slikt. Jeg tror at de fleste land helst vil leve i fred. Det er bare folk på toppen som hele tiden snakker om krig, sier Vera Borisovna. Aale er Moskva-korrespondent. Følg ham på Instagram her eller på Facebook her.
President Putin sammenligner seg med fyrst Aleksandr Nevskij fra 1200-tallet. Det er det en helt spesiell grunn til. I intervjuet med amerikanske Tucker Carlson forsøkte Putin å snakke direkte til Donald Trump. Han hadde et spesielt budskap. Putin mener at Vesten alltid har prøvd å ødelegge Russland, og mener at sterke ledere som Nevskij og ham selv, kan stå imot.